b'\n_START_ARTICLE_\nAnton Apohal\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli na Prevaljah je kon\xc4\x8dal \xc5\xa1e Srednjo lesarsko \xc5\xa1olo v Ljubljani. Leta 1985 je opravil tudi specialisti\xc4\x8dni izpit iz varstva pri delu. Zaposlen je bil v tovarni Lesna v Slovenj Gradcu. Ves \xc4\x8das ga je zanimala in pritegovala glasba, zato ni naklju\xc4\x8dje da sta s prijateljem Milanom Kamnikom ustanovila Duo Kora in na akusti\xc4\x8dnih kitarah igrala kantri glasbo. Njune pesmi so predvsem nare\xc4\x8dne in so med Koro\xc5\xa1ci \xc5\xbee ponarodele. Veliko sta nastopala na raznih festivalih in tudi na radiu in televiziji. Njuna besedila so bila vzeta iz Voran\xc4\x8devih in Mavrelovih del. Do\xc5\xbeivljala sta uspehe, vendar je Apohalu ope\xc5\xa1alo srce. Bil je prvi Koro\xc5\xa1ec, ki so mu presadili srce. Tudi po operaciji je \xc5\xa1e aktivno deloval in izdal zgo\xc5\xa1\xc4\x8denko, posve\xc4\x8deno Koro\xc5\xa1ki. Sodeloval je s \xc5\xa1tevilnimi kulturnimi institucijami v kraju, MoPZ Vres, folklorno skupino iz \xc5\xa0entanela, gledali\xc5\xa1ko skupino Prevalje-Me\xc5\xbeica, Karitasom, Koro\xc5\xa1kim muzejem. Leta 1975 je z Duom Kora zmagal s pesmijo Prva ljubezen na tekmovanju Rock selekcije M75, prejel je tudi \xc5\xa1tevilne nagrade na festivalih nare\xc4\x8dnih popevk Vesela jesen. V letu 1979 sta bila z Milanom Kamnikom najbolj\xc5\xa1a debitanta s pesmijo Grubanje, leta 1984 pa sta prejela nagrado ob\xc4\x8dinstva in \xc5\xbeirije za pesem Fr\xc5\xa1olnga. Leta 1986 in 1989 sta zmagala s pesmima Koro\xc5\xa1ka pesem in Skurne besiede. Ve\xc4\x8dkrat sta dosegla prvo mesto na lestvici 7 naj Koro\xc5\xa1kega radia. Z Duom Kora sta izdala malo plo\xc5\xa1\xc4\x8do leta 1980, leta 1994 pa \xc5\xa1e dve kaseti in leta 1989 videospot Ni\xc4\x8d novega. Leta 2001 je Apohal samostojno izdal zgo\xc5\xa1\xc4\x8denki in posnel videospot V de\xc5\xbeeli kralja Matja\xc5\xbea.'